नीतीश कुमार ने पूछा- मेरे इस्तीफे से क्या बीमारी थम जाएगी और इलाज हो जाएगा?  
कहा- कोई नया व्यक्ति आएगा तो उसे विषय को जानने में समय लगेगा
लक्ष्य बिहार को स्वास्थ्य क्षेत्र में टॉप पांच राज्यों में शामिल करना
विपक्ष बच्चों की मौतों पर स्वास्थ्य मंत्री पांडेय के इस्तीफ़े पर अड़ा
नीतीश कुमार ने कहा कि उन्हें मालूम है कि सदन के अंदर और बाहर विपक्ष के विधायक इस मुद्दे पर प्रदर्शन कर रहे हैं लेकिन अगर इस्तीफ़ा भी हो जाएगा तो कोई नया व्यक्ति आएगा. फिर उसे विषय को जानने में समय लगेगा, इसलिए इस्तीफा समाधान नहीं है. उन्होंने विपक्ष को जनहित के मुद्दे पर साथ रहने का सुझाव जरूर दिया. उन्होंने दावा किया कि उनका लक्ष्य बिहार को स्वास्थ्य के क्षेत्र में देश के टॉप पांच राज्यों में शामिल करने का है.
इस बीमारी और इससे हुई मौत के मुद्दे पर मीडिया के रुख पर उन्होंने कहा कि आजकल सोशल मेडिया का युग चल रहा है, जिसे हर समय मसाला चाहिए. नीतीश कुमार ने कहा कि वे इस सबकी परवाह किए बिना अपना काम करते हैं. उन्होंने कहा कि मीडिया भी उल्टे-पुल्टे बोलने वालों को ख़ूब तरजीह देता है. लेकिन लोग जानते हैं कि आख़िर उनका क्या हश्र हुआ. नीतीश का निश्चित रूप से इशारा विपक्ष के नेता तेजस्वी यादव की तरफ था.
स्वास्थ्य मंत्री मंगल पांडेय के इस्तीफ़े की मांग को लेकर मंगलवार को भी बिहार विधानसभा की पहली पाली में काफी हंगामा हुआ और सदन को स्थगित करना पड़ा.